  Виталий Пронин Туала вакытэ сюрес вылэ потаны кышкыт луиз. Я калыкъёс куспын нюръяськонъёс, я транспортэн герӟаськем шудтэм учыръёс, я куазь лекъяськонъёс сюлэмез дырекъято. Озьы ке но кышканме ворми. Лоби Египетэ - Хургадае.Калы быриз, картэлы вераса: адӟем кар! Сюрес вылэ потэмелэсь азьло 2 кышканэ вал. Нырысетӥез - самолёт. Шуизы: лобомы, пе, 11 сюрс метр вылӥетӥ 5 час котыр. Мон кадь куалекъясьёс трос люкаськиллям. Самолётмы музъемлэсь москиськиз гинэ - кужмо кичабонъёс шуккиськизы.Кыкетӥез кышканэ - Египетысь югдур. Телевизор пыр угось ӵем возьматъяло Каирын тулкымъяськонэз. Сюлэмы эшшо шымырскиз, самолётысен музъемысь пуштылонъёсты адӟыса. Ярам, пилотмы буйгатӥз: Турция вадьсытӥ лобиськомы, пе (мукет нуналаз тодӥмы: Турция но Ливия куспын со нуналэ ожмаськон пуромем). Египетын улон огыр-бугыр луэмен, туристъёслэн лыдзы 30 процентлы усиз, пӧсекъя турагентствомылэн кивалтӥсез. Но тае мон ӧй шӧды - куноос пӧсь кунэ уллёен-уллёен вуылӥзы. Египетэ дунъёс али пичиесь угось.Хургадае 4 часын ӵукна вуим (москва дырлэсь 2 часлы бергес). Город егит ай - кылдэмын 40 ар талэсь азьло. Интыяськемын Горд зарезь дуре. Куинь ёросэз пӧлысь огез сӥземын туристъёслы - гостиницаос вылысьтыз вылаз пуктылэмын. Пӧлысьтыз одӥгаз пырим гинэ - тӧдьы дӥсен воргорон, пань-пань пальышаса, милемлы сок мыче ни. Сюрес вылын коскады, дыр, пе. Комнатамылэсь усьтонзэ но ӵуж суйпоскес (котькуд отельлэн аслаз браслетэз вань) сётэмзы бере милемыз машинаосы интыязы. Гостиница угось бадӟым - пичи гурт выллем. Вӧл-вӧл коркаосты лыдъятэк, отын олокӧня ресторанъёсыз, аквапаркез, магазинъёсыз, чебертӥськонъя салонэз, фитнес клубез, бассейнэз... Одӥгысьтыз мукетаз отеле ветлыны уг яра. Зарезь дуртӥ поръян сяменымы ми мукет гостиницалэн музъем вылаз выжиськеммы ик вылэм. Чакласькисьёс соку ик кимы шоры возьматӥзы: тӥ, пе, «ӵужъёс», нош татын «гордъёс» уло. Дорамы лыктэмды потэ ке, долларъёстэс ваелэ.Машинамы дугдӥз. Туристъёс, чемоданъёссэс кылтыр-колтыр кыскаса, васькыны ӧдъязы. Ми но кузпалэным вырӟим. Водительмы шорамы долказ: тӥ, пе, эн на султэ. Выльысь небыт пуконамы ланьырским. 5 метр но ширтӥмы-а, ӧм-а - водительмы нош дугдӥз. Вуим, пе. Сумкаосмес комнатае пыртӥз но дол! сылэ, мыньпотэ. Валамы: чаевой вите. 150 манет мычи. Нош аслам йыры кур. Машинаеныз 100 метр но ортчим-а, ӧм-а - уксё куре ини. Чемоданмес но асьмеос ик пыртысалмы - питранъёсын ук.Комнатамы вӧл-вӧл, чебер. Борддор интые - пияла, отысен зарезь адске. Выжыкыл... Но кин та таӵе? Вӧлдэт кузя шалтыр бызьылэ. Йырсие пежырскиз - льӧль кенӟали шорам мольк! учке. Киын кутыны уг луы - куртчылӥське, шиетэ. Та сярысь отельлэн кивалтӥсезлы ивортӥмы гинэ - ньыльпыдомы чиптэм-чаптэм ышиз.Зэм, туристъёс понна татын ваньзэ лэсьтыны дасесь. Куронэн доразы 2-3 пол ветлонэз ӧвӧл. Маиз паймытӥз на? Египетын 10 нунал ӵоже улытозям, 1-2 кышномуртсэс сяна ӧй адӟы. Сиён пӧрало, дӥсь, выж мисько, азбарез утялто, вуз каро, йырсиез-ымнырез чеберъяло, массаж лэсьто... воргоронъёс! Калы быриз, картэлы вераса: адӟем кар! Бертон азямы ни гидлэсь юатэк ӧй чида: кышномуртъёстэс ӵогаса возиськоды шат? Ма, соос, пе, нылпиосын доразы пуко. Египетын нылкышноос ичизэ 4-5 пинал вордо. Соин ик калыксы отын 85 миллион люкаськемын ни. Вожъясько асьме анай капиталлы. Воксё паймо: тӥляд одӥг гинэ пиналды?!Куазь татын майбыр. +25 градус - соос понна кезьыт ни. +35+40 луэ ке, пӧсьлэсь катьтэммоно ӧвӧл. Тӧласькемысь угось уг дугдылы. Юзмыт, чылк-чылк Горд зарезь но кужым сётэ кадь. Зоре татын туж шер - январь толэзе 3-4 пол. Тузонэз лапкомытэ но тӥни. Зарезьзы, Сьӧд зарезенымы ӵошатыса, 3-4 поллы сылалогес, 100 поллы, дыр, чылкытгес. Вуын жомбылляськиськод чибориё чорыгъёсын ӵош. Соос калыклэсь чик уг кышкало. Коть часъёсын, шоразы учкыса, кылльы. Горд зарезьын куинь пумо акула улэ. Соин но, оло, куд-ог туристъёс куалекъяса сыло ярдурын: ой! тӥни отӥ кыйёс, муренаос уяло, ах! нош ик скатъёс вуиллям...Сюдӥзы но, сектазы но милемыз бусьтыр. Сомында емышъёс, ческыт пыжиськемъёс, сӥль, чорыг... Ай соос макем чеберъяса ӝӧк вылэ тыремын. Котькуд турист ӧз чидалля соосты веръятэк но, туспуктытэк но. Пӧраськись пиосмуртъёсты чаклалляз одӥг кышномурт. Кыӵе ке приборзэ котькуд пӧсь шыд-ӝук пушкы веттылылӥз, сиён дасян интыысь чылкытлыкез эскерылӥз. Амалтэк тодам лыктӥз Сьӧд зарезь дурын шутэтскеме. Гостиницамы доры ӝог юрттэт сётӥсь машина нуналаз олокӧня пол ветлэ вал. Нылпиослэн отын я ӧсконзы пӧсьтэ, я кӧтсы вия. Египетын огпол но таӵе учырез ӧй пумита. Нылкышноос вож нуныосынызы зарезь дурын пань-пань шутэтскылӥзы. Пусъёно: эмъюмъёс, йӧнатӥськон татын туж дуно. Вуз карисьёс кӧялозы-вӧялозы Татчы вазенгес вуэм туристъёс милемыз визьмазы. Магазинъёсын дунъёс гожъямын ӧвӧл. Сое, пе, юано вуз карисьлэсь. Но солэн дуныныз соглаш кариськыны уг яра - штанитэк кылёд. Сое куиньлы люкиськод но, зэмос дун потэ. Сюлэмме усьто: отысь вуз карисьёс ӵемонам вуизы - бордэ чибиньёс кадь нянясько. Огпол футболкалы шуыса доразы кожим ик вал. Воксё ёрми: дуныз пумысен кузпалыным 2 час зулизы! Эсьмаса, кыкетӥез вуз карись ик жальмаз - магазин выж шорысь матрас вылэ умме усиз. Сыӵе ик лякиськисесь нылпиоссы но. Таин сэрен соосты вешан-жалян мылкыд ас понназ сылме.Ивортӥзы: дунтэк, пе, экскурсие Хургадае нуллом, отысен вуз карон центрысь басьяськемды луоз - дунъёссы воксё пичиесь. Ми лӧптыса кузьымъёс октӥм. Мукет нуналаз Луксоре дыртӥм. Отысен валамы: милемыз кутчазы. Татын вузъёс, Хургадаын сярысь, эшшо но дунтэмесь. Эн малпалэ, вуз карон центръёссы асьме «Столица», «Карусель» пормаесь шуыса. Мынам Мӧнья гуртысьтым магазин трослы шукресгес.Египет данъяське 150-лэсь ятыр турын-куаръёслэсь дасям вӧйёсыныз. Одӥгъёсыз кутӥсько йӧнатӥськонын, мукетъёсыз - духи интыын. Вӧйёсын магазинъёссы - вамышлы быдэ. Дунъёссы - куртчылӥсько. Эшъёсынымы ӵошен огаз пырим ик. Вуэз адӟымтэ ӵӧжъёс сямен, соос нориськизы ук «Лотос», «Секрет пустыни» ческыт зыно ӟенеликъёс котыре. Мон чусак сылӥсько. Веразы вал угось: векчи магазинъёсысь вӧйёсты октоно ӧвӧл, соослэн, пе, ӟечлыксы улӥын, оломаин но суралтэмын. Вуз карись, ӟичы сямен, котыртӥм ветлэ ни. Юа: тӥ, пе, Египетэ кӧняетӥ ползэ лыктӥды? Мон алдасько: витетӥзэ! Сьӧд воргорон ма карыны ик паймиз. Кышказ, лэся, тодмоосме вӧй басьтонлэсь ало шуыса. Кытӥ ке ӧвӧл каркадэ чайзэ вуттӥз, пуксе, пе, шутэтске.Вӧй лэсьтон фабрикае туристъёсты пырыны ӧз лэзе. Кыӵе турын-куаръёслэсь духи лэсьто - секрет, шуизы. Ушъяськизы гинэ: милям вӧйёсмы вылын Франция ческыт зыно вуоссэ дася. Зэм, вӧйёс татын аспӧртэмлыкоесь - мугоре ӝог пыӵало, дӥсез уг саптало. Ӧй чида, «Нина Риччизэс» басьтӥ ик. Начар Луксор Луксор - Египетысь тужгес вашкалаез город. Со пыр ик кошке дуннеысь самой кузез шур - Нил. Со вылтӥ ми пыжен уямы. Пырак верало: кышкаса кӧты кизермиз. Макем вашкалаесь соослэн ву вылтӥ ворттылон котыръёссы! Кылтыр-колтыр жургетӥсь пыжмес тулкымъёс тани-тани кымалтозы кадь... Хургадаын одӥг-ог пальмаос адско ке, татын - вож-вож. Мар но уг будэто! Ваньзэ киын утялто. Юрттӥсьсы - ишак.Ярдурын милемыз пумитазы 10-15 аресъем начар пиос. Пыдъёс - гольык, дӥсь - ларгам халат нерге. Озьы ке но асьсэды джентльмен кадь возё. Кизэс мычо - милемлы пыжысь васькыны юртто. Но тодӥсь-валась туристъёс соослэсь ӝогак палэнскизы. Мон, конешно, мазэ-созэ нырысь ӧй шӧды. Лӧптыса киме сётӥсько. Собере пияш кисыысьтыз сяська мычиз. Тазэ но шумпотыса кутӥ. Берло ини чиньыеныз возьматэ: мани-манидэ, пе, вай. Вож будос йырез шузимытӥсь маке - гашиш - вылэм. Египетын со алэмын ӧвӧл.Луксоре мыныкумы, экскурсиез нуисьмы шараяз: мон, пе, та городэз... адӟемпотостэм карисько. Та мылкыдызлэсь мугзэ берло валамы. Луксорын туж трос историяя памятникъёс. Но макем отын улон начар но кырсь! Нырысь ик син шорамы йӧтӥзы «кыллись полицейскойёссы». Асьмелэн соос асфальтлэсь ке, отын - я куасьмем писпу сюрес шоры куштэмын, я вуж питранъёслэсь гурезь кылдытэмын. «Полицейскойёссы» сокем трос - автобус котькуд вить минутлы быдэ дугдылэ. Сюрес вылын мынон-ветлон правилоосты нокин уг чакла. Ваньзы норисько, пипкетэмысь уг дугдо. Ярам коть, туристъёсын автобусъёсты адӟо ке, кыл-куаратэк палэнско.Городын такси интые валъёс кыткемын. Ульчаос кузя трос ворттыло велик, мотик я ишак вылын. Жуг-жагзэс кытчы потэ, отчы ик куяло. Сыӵе ик югдур педло потанэн но.Кытӥ ке ӧвӧл черектӥсь луиз: пожар! Но бугыр-бугыр сьӧд ӵын тылпу вылымтэ. Кивалтӥсьмы валэктӥз: тазалыклы кышкыт луись турын-куаръёсты соос, пе, озьы суто.Египетын туж ӧжыт дышетскем адямиос. Тае валаны луэ Луксоръя но. Ужлы ёрмем егитъёс ульча кузя солань-талань калтырто. Кинлэн мылкыдыз вань - дунтэк тодон-валан люка ик. 6 ар дышетско покчи классъёсын, собере 3 ар школаын, 3 ар - гимназиын. Уждун басьто ичи. Кылсярысь, эмъясьёслэн толэзь ӵоже уждунзы 1 сюрс но ӝыны манет. Но таин валче дунъёссы но пичиесь. Шуом, 1 литр бензин сылэ 10-15 манет. Юалляськи гостиницаямы ужасьёслэсь. Уждунзы 6 сюрс манет. Египет понна верантэм усто лыдпус. Валамон, котькуд мылкыд карисез отчы уг куто. Англи, ӟуч кылъёсты тодэм сяна, тусыд но, пе, шуш медаз луы.Луксорысь ваньмыз сямен коркаос вӧлдэттэк сыло. Кык этажез пуктэмын, куинетӥез ӝыныё-урдсо кельтэмын. Соос шоры учкыса, нырысь малпан кылдэ: городын бадӟым пуктӥськон мынэ. Но озьы чик но вылымтэ. Юртлэн липетэз кылдэ ке, отын улӥсьёслы ваньбур понна бадӟым выт тыроно луэ. Тросаз коркаосын укноосыз, ӧсъёсыз ик ӧвӧл - клёнка кыскемын но тӥни.Луксорлэн данъяськонэз - Карнак храм, фараонъёслэн долиназы, сфинксъёслэн аллеязы, Хатшепсут царицалэн храмез... Таос сярысь гожтыны быдэс газет но уз тырмы, дыр. Туннэ но отысь музъемъёсын мыно утчаськон ужъёс. Тодосчиослы ачиз инкуазь но юрттэ: муын мумия вань ке, луо пеймыт но кот, пе, луэ. Бедуинъёс уг тодо яратонэз Ноку уг вунэты ни бедуинъёс доры вуылэмме. Египетын 3 пустыня вань. Аравийскояз ӵапак соос уло. Гуртсылэн нимыз ӧвӧл. Но тодмо: отын ог 130 адямиез вань. Соосын кивалтэ шейх. Отысь котькуд адямилэн аслаз ужез вань. Сое быдэсъя кулытозяз. Будэто верблюд, кеч, ӵӧж, курег, курка. Бадӟым праздникъёс дыръя ӝӧк вылазы вутто дыдык сӥль. Гурт узыр лыдъяське, гранит поттонэн выре ке.Кытысь соос ву шедьто? Дуэез (верблюдэз) 3 арня сюдытэк-сектатэк возё. Собере эрике - пустыняе - лэзё. Кытчы со выдоз, отын ик ву вань. 80 метр мурдалаё колодчаез 3 толэзь пала гудо.Бедуинъёс 70-80 аресозь уло. Эмъясько турын-куаръёсын гинэ. Нылкышноос 12-13 пинал вордо. Но соослы ваньзылы улэп кыльыны уг удалты - пӧртэм висёнъёс погырто. Мугез со бордын - татын вӧлмемын инцест: кышнолы-картлы басьто сузэр-вынъёсты. Огшоры египтянинлэн йырсиез бабля ке, бедуинлэн - чорк-чорк шонер. Пӧлазы трос альбиносъёс - тӧдьы йырсиё, тӧдьы куо, югыт синмо адямиос.Кышнояськон понна пиосмуртлы ныллэн анай-атаезлы тыроно калым - 2 верблюд (1 дуэ сылэ ог 35 сюрс манет) но зарни. Соин ик семьяын пи вордӥське ке, кузьымъёс сётъяло зарниен гинэ. Зарниез уг люкаськы ке, пиосмурт 40 аресозяз но кузпалтэк улоно луэ.- Нош тодо-а соос, ма со сыӵе яратон? - туристъёс пӧлысь кин ке юаны шедьтӥз.- Уг! - пырак вера экскурсовод. - Нылашлэн вир кошконэз кутске гинэ, сое картлы сёто ни. Ымнырзэ пытсало. Табере бам чокчорооссэ со возьматыны быгатэ ӵыжы-выжыосызлы гинэ. Кышно куранзы аспӧртэмлыко ортче. Пилы но ныллы ог-огзы борды йӧтскылыны уг яра. Ныл соглаш ке, чай пушкы сакыр понэ. Пумит ке, пияш коллё ву юэ. Но озьы туж шер луэ. Угось огпол пумитъяськемез бӧрсьы нылашез гуртысь одӥг пиосмурт но кулэ уз кары ни.Кулонлэсь бедуинъёс уг кышкало. Матысь адямизы шокамысь дугдэ ке, уг чигисько. Нылпиосты 6-7 аресозь адямиен уг лыдъяло. Кулэм муртэ биняло басмаен, музъеме пуктыса, сого. Кышномуртъёсты но пиосмуртъёсты вато нимаз, ымнырынызы шундыӝужан пала.Та калык куно пумитаны уг яраты. Милемыз но гуртазы пырыны ӧз лэзе. Колодчаямы, пе, сяласькиськоды, котькытчы нырдэс чуртнаськоды. Зэм, мон но нырме чуртнатэк ӧй чида - корка пушсэс туж учкеме потэ вал. Ма, ньӧръёслэсь котыртэм сэрегез корка шуыны ым но уг пыры. Сузмем матрас тузон пӧлын кылле. Отын быдэс семья, пе, кӧла - вож нуны но, кокырӟем пересь но. ӝӧк но, пукон но ӧвӧл. Котырак буш банкаос сыло. Кирпичъёс адско. Соос вылын, шӧдске, куарнянь пыжо.Тыл вылын куарнянь пыжемзэс милемлы учкыны удалтӥз ик. Пӧрамзэс, эсьмаса, веръям но. Шӧмыз кыстыбейлы укша. Но тылпу дорын кема сылыны ӧм чидалэ - верблюд кыедлэн (сое пу интые куто) ӵыныз ӧвӧл ке но, зыныз нырез чатыртэ.- Нош кытын соос мугорзэс гылто? - юаськом экскурсоводлэсь.- Соос нуналаз 5 пол мисьтӥсько! Вузы ӧжыт ке, кот ӵушконэн ӵушылӥсько. Мугорысьтызы вань гонзэс ӵышко. Нылъёслэсь йырсизэс гинэ чик уг вандыло. Бедуинъёс, семьяязы ныл вордӥське ке, кык арня ортчыса, солэсь пельзэ пасяло. Озьы ӧз каре ке, дыдызылэн коть йырсиез кузь мед луоз, коть дэрем мед дӥсялоз, одно шуозы: «Ой, кыӵе тӥляд муспотон пиды!» * * *Египетын улӥсьёс туристъёсын ӟабыльтыны ярато. Гостиницаысь араб воргоронъёсын мынам но кылы тупаз вал. Но одӥг нуналэ соос мылкыдме ӝожомытӥзы. Шуизы: тон... верблюд кадь! Ма, кытӥы мынам та пӧйшурлы укша? - синкылие ӧжыт уг поты. Мукет нуналаз сюлэмме либатӥзы ни: Египетын улӥсьёс кельышлы адямиосты, пе, верблюдэн ӵошато. Та пӧйшур соос понна - дун-чылкыт маке.Туристъёс лыктэмын вал Испаниысь, Италиысь, Германиысь, Украинаысь, Белоруссиысь... Но ӟучъёс пӧлазы тросгес вал. Оло, соин но соос ик весь син шорам йӧтылӥзы. Я концерт мыныку, артистлы кырӟаны маза уг сёто - микрофон пыр городзылы одно салам вераны туртто, я визьтэммыса эктыкузы, юбо борды салисько, я комнатаысьтызы укноосты, пуконъёсты пильыло... Валамон, ваньмыз та юэм йырын лэсьтӥське. Угось гостиницаосын ӵукнаысен уйшорозь кудӟытӥсьсэ дунтэк гумылляны луэ.ӝыт кафеын пукыкумы, дорамы лыктӥзы Ижысь тодмоосмы. Сокмес адӟыса, синъёссы таба быдӟа луизы.- А малы тӥ вина уд юиське? - паймыса юало.- ???...Тӥни озьы, кин кызьы шутэтсконэз адӟе. Одӥгъёсызлы со - тунсыко синпелетъёсын, интыосын тодматскон, мукетъёсызлы - йырез шузимытӥсьсэ, кудӟытӥсьсэ, эсэпсэ валатэк, омыръян...Ольга Корепанова. Туспуктӥз автор. Теги: Бускельёсмыдорын  